Lido
Muistatko, muistatko Lidon,
 Poseidonin ratsujen kiidon
 yli jalkojes ruskeiden, nuorten,
 sinipunaisten simpukankuorten?

 Adria läikytti lämmintä vettä,
 kuulaita aaltoja hiekalle heitti,
 juoksin vastaan, juoksin vastaan,
 liekkuman huumassa tunsin, että
 kuuma, kristallinkirkas vesi
 puhtaaksi pesi,
 syliinsä kietoi mun, suudelmin peitti,
 tuuditti kuin emo lastaan..

 Vedessä lämpimässä,
 läpikuultavan vihreässä,
 min suola ihoa kirveltää,
 lähellä läikyt, loitolla väikyt,
 nyt ryntää valtaisa vaahtopää,
 alle sen peityt, harjalle heityt,
 olkasi vilkkaa,
 silmäsi kutsuu ja pilkkaa..

 Mua katsot olkasi yli.
 Veden velhotar liet, Aretusa,
 Italian ruskea muusa!
 Oi ihana Adrian syli!